राशन कार्ड बनकर तैयार पात्र गरीब कर रहे मिलने का इंतजार
साधिकार अभियान के तहत प्रभातपट्टन में 239 परिवारों के नाम गरीबी रेखा की सूची में जोड़कर राशन कार्ड बनाए गए हैं। पात्र गरीबों के राशन कार्ड बनकर तैयार हैं। इसके बाद भी इनका वितरण नहीं किया जा रहा है। पिछले डेढ़ महीने से पात्र हितग्राही राशन कार्ड के लिए ग्राम पंचायत के चक्कर काट रहे हैं। इसके बाद भी राशन कार्ड नहीं दिया जा रहा है। शुक्रवार को पात्र हितग्राहियों ने राशन कार्ड नहीं मिलने पर नाराजगी जताते हुए सचिव से राशन कार्ड उपलब्ध कराने की मांग की है। ग्रामीण हसन मस्तान शाह, संजू लोखंडे, नरेंद्र पांडे, जयवंती पांडे आदि ने बताया साधिकार अभियान के तहत टीम ने पहुंचकर सर्वे किया था। पात्र होने के कारण उनका नाम गरीबी रेखा की सूची में जोड़ा गया। उनके नाम से बीपीएल के राशन कार्ड भी बन गए हैं। पिछले डेढ़ महीने से राशन कार्ड बनकर पंचायत भवन में पड़े हैं। इसके बाद भी उन्हें नहीं दिए जा रहे हैं। राशन कार्ड मांगने पर जल-कर और मकान टैक्स जमा करने की बात कही जा रही थी। राशन कार्ड के लिए टैक्स जमा करने को भी तैयार हैं। इसके बाद भी कार्ड नहीं दिए जा रहे हैं।
जिससे शासन की योजनाओं का लाभ नहीं मिल रहा है। सचिव नकुल सोलंकी ने बताया कुछ कार्डों पर अधिकारी के हस्ताक्षर होना हैं। जिससे राशन कार्ड का वितरण नहीं किया गया है।
hin_Deva hin_Deva hin_Deva